Gott veðurútlit fyrir stórsýningu Rafta og Fornbílafjélagsins Unnið hefur verið hörðum höndum að undirbúningi stórsýningar Bifhjólafjélagsins Rafta og Fornbílafjélags Borgarfjarðar síðustu daga en sýningin fer fram í Brákarey í Borgarnesi á morgun . Þegar ljósmyndari Skessuhorns leit við í Brákarey í gær voru Raftar og fornbílungar í óða önn að gera sýningarsvæðið klárt með tiltekt og öðrum verkum . Góð stemning var í hópnum enda horfa menn með eftirvæntingu til morgundagsins . Ekki spillir fyrir að góð veðurspá er í kortunum fyrir morgundaginn og spáir Veðurstofan léttskýjuðu og þurru veðri með 7 - 13 stiga hita og hægum vindi . Mótorfákar og fornbílar í öllum stærðum og gerðum fá því klárlega að njóta sín í eynni á morgun . Sýningin hefst kl. 13 og stendur yfir fram til kl. 17 og er aðgangur ókeypis .